# 12 Muutoksenhaku vaalien tulokseen

Sisällys

[12 Muutoksenhaku vaalien tulokseen 58](#_Toc511987280)

[12.1 Valitusosoitus 58](#_Toc511987281)

[12.2 Valitusoikeus ja valitusperusteet 58](#_Toc511987282)

[12.3 Missä ajassa valitus on tehtävä 59](#_Toc511987283)

[12.4 Valitusviranomainen ja valituskirjelmän jättäminen 59](#_Toc511987284)

[12.5 Valituskirjelmän sisältö 59](#_Toc511987285)

[12.6 Neuvonta 60](#_Toc511987286)

[12.7 Jatkovalitus 60](#_Toc511987287)

## 12.1 Valitusosoitus

Vaalin tuloksen vahvistamista koskevaan vaalilautakunnan päätökseen tulee liittää valitusosoitus, jossa on hallintolain 47 §:n mukaisesti mainittava:

1) valitusviranomainen;

2) viranomainen, jolle valituskirjelmä on toimitettava; sekä

3) valitusaika ja mistä se lasketaan.

Valitusosoituksessa on selostettava vaatimukset valituskirjelmän sisällöstä ja liitteistä sekä valituksen perille toimittamisesta.

Kirkkohallituksen laatima pohja valitusosoituksen tekemiselle löytyy osoitteesta *info.seurakuntavaalit.fi* pöytäkirjan liitteistä*.*

## 12.2 Valitusoikeus ja valitusperusteet

Vaalin tuloksen vahvistamista koskevaan päätökseen saa hakea valittamalla muutosta asianosainen, vaaleissa ehdokkaana ollut henkilö ja valitsijayhdistys sillä perusteella, että päätös on lainvastainen (KL 24:7a,1).

Valitus voidaan tehdä siten vain laillisuusperusteella, ei tarkoituksenmukaisuusperusteella. Lainvastaisuudella tarkoitetaan jonkin päätöksentekoa sitovan oikeusnormin vastaisuutta ja se käsittää sekä päätöksentekomenettelyssä että päätöksen asiasisällössä olevat virheet.

Lisäksi seurakunnan jäsen saa hakea valittamalla muutosta päätökseen sillä perusteella, että vaalit on toimitettu virheellisessä järjestyksessä ja se on saattanut vaikuttaa vaalien tulokseen (KL 24:7a,2).

Seurakunnan jäsenen käytössä oleva valitusperuste on suppeampi kuin ensimmäisen momentin mukainen laillisuusperuste. Seurakunnan jäsenen vaalivalitus voi perustua vain siihen, että vaalit on toimitettu virheellisessä järjestyksessä eli säädetyn tai määrätyn järjestyksen vastaisesti ja se on tosiasiallisesti saattanut vaikuttaa vaalien lopputulokseen. Valitusperusteella on haluttu rajata pois vetoamiset pieniin menettelyvirheisiin vaaleista valitettaessa.

## 12.3 Missä ajassa valitus on tehtävä

Kirkollisvalitus vaalin tuloksen vahvistamista koskevasta päätöksestä on tehtävä 30 päivän kuluessa päätöksen tiedoksisaannista (KL 24:9,1).

Seurakunnan jäsenen katsotaan saaneen päätöksestä tiedon, kun pöytäkirja tai alistus- tai valitusviranomaisen päätös on asetettu yleisesti nähtäväksi (KL 24:11a ja 11,2).

Seurakuntavaalin ehdokkaan ja valitsijayhdistyksen katsotaan saaneen päätöksestä tiedon, kun vaalilautakunnan pöytäkirja on asetettu yleisesti nähtäväksi (KL 24:11a).

Kaikkien niiden, joilla on valitusoikeus vaalin tuloksen vahvistamista koskevasta päätöksestä, katsotaan saavan tiedon päätöksestä samaan aikaan eli kun vaalipöytäkirja on asetettu KVJ 2:52 §:n mukaisesti nähtäville kirkkoherranvirastossa.

Ilmoitus siitä, että vaalipöytäkirja valitusosoituksineen on nähtävänä kirkkoherranvirastossa sen aukioloaikoina, on pantava seurakunnan ilmoitustaululle viimeistään kahdeksantena päivänä vaalitoimituksen päättymispäivänä jälkeen ja pidettävä siinä 30 päivän ajan (KVJ 2:52).

## 12.4 Valitusviranomainen ja valituskirjelmän jättäminen

Valitus tehdään sille hallinto-oikeudelle, jonka tuomiopiiriin sen hiippakunnan tuomiokapituli kuuluu, jonka alaisuudessa seurakunta on (KL 24:12).

Valitusasiakirjat on toimitettava valitusajassa valitusosoituksessa mainitulle valitusviranomaiselle. Valittajan omalla vastuulla valitusasiakirjat voi lähettää postitse tai lähetin välityksellä. Postiin valitusasiakirjat on jätettävä niin ajoissa, että ne ehtivät perille valitusajan viimeisenä päivänä ennen viraston aukioloajan päättymistä.

## 12.5 Valituskirjelmän sisältö

Valituskirjelmässä on ilmoitettava:

* valittajan nimi ja kotikunta
* postiosoite ja puhelinnumero, joihin asian käsittelyä koskevat ilmoitukset valittajalle voidaan toimittaa
* päätös, johon haetaan muutosta
* miltä kohdin päätökseen haetaan muutosta ja mitä muutoksia siihen vaaditaan tehtäväksi
* perusteet, joilla muutosta vaaditaan

Valittajan, laillisen edustajan tai asiamiehen on allekirjoitettava valituskirjelmä. Jos valittajan puhevaltaa käyttää hänen laillinen edustajansa tai asiamiehensä taikka jos valituksen laatijana on muu henkilö, on valituskirjelmässä ilmoitettava myös tämän nimi ja kotikunta.

Valituskirjelmään on lisäksi liitettävä:

* päätös, johon haetaan muutosta, alkuperäisenä tai jäljennöksenä
* todistus siitä, minä päivänä päätös on annettu tiedoksi, tai muu selvitys valitusajan alkamisajankohdasta
* asiakirjat, joihin valittaja vetoaa vaatimuksensa tueksi, jollei niitä ole jo aikaisemmin toimitettu viranomaiselle.

Asiamiehen, jollei hän ole asianajaja tai julkinen oikeusavustaja, on liitettävä valitukseen valtakirja.

(Hallintolainkäyttölaki 5 luku)

## 12.6 Neuvonta

Hallintolain 8 §:ssä säädetyn neuvontavelvollisuuden mukaan kirkon viranomaisten on toimivaltansa rajoissa annettava asiakkailleen tarpeen mukaan hallintoasian hoitamiseen liittyvää neuvontaa sekä vastattava asiointia koskeviin kysymyksiin ja tiedusteluihin.

Yleinen neuvontavelvollisuus ei kuitenkaan kata esimerkiksi valituskirjelmän laatimista asiakkaan puolesta, vaan tällaisissa tapauksissa asiakasta tulee ohjeistaa kääntymään lakimiespalveluiden tai oikeusaputoimiston puoleen.

## 12.7 Jatkovalitus

Hallinto-oikeuden päätöksestä valitetaan korkeimmalle hallinto-oikeudelle. Jos hallinto-oikeuden päätös koskee valitusta seurakunnan tai seurakuntayhtymän viranomaisen päätöksestä, siitä on viipymättä julkaistava ilmoitus asianomaisen seurakunnan tai seurakuntayhtymän ilmoitustaululla. (KL 24:13,1)

Valitusaika luetaan siitä, kun ilmoitus päätöksestä on julkaistu. Jos päätös on annettu asianomaiselle erikseen tiedoksi, valitusaika luetaan kuitenkin tiedoksisaannista (KL 24:13,2).